Montostrigeto

La **Montostrigeto** (*Glaucidium gnoma*) estas malgranda strigo, tio estas birdospecio parto de pli granda grupo de noktaj rabobirdoj konataj kiel Strigedoj, kiuj enhavas plej parton de la specioj nomataj strigoj. La alia grupo estas la turstrigoj, nome Titonedoj. Ĝi estas indiĝena de okcidenta Nordameriko, nome en Meksiko, suda Arizono, kaj Nov-Meksiko.

Ekzistas nuna taksonomia debato pri ĝia klasifiko kiel sendependa specio aŭ subspecio de la Nordkalifornia strigeto. Simila plumarkoloro kaj malsamaj voĉaj ŝablonoj estas la ĉefaj trajtoj, kiuj instigas ĉi tiun konfuzon.

La Montostrigeto ĉasas malgrandajn mamulojn kaj insektojn dumtage de siaj altaj ripozejoj en pinaroj, je altitudoj de 1 500 ĝis 3 500 m. Reproduktado okazas post kiam la ino elektis la taŭgan kavaĵon por formi sian neston. La ina Montostrigeto demetas ovojn inter majo kaj junio. Strigetoj forlasas siajn nestojn 23-30 tagojn post eloviĝo. Kvankam la Internacia Unio por la Konservo de Naturo (IUCN) klasifikis ĉi tiun specion kiel malplej zorgigan, la pliiĝo de senarbarigo povus efiki la estontan populacion.

## Taksonomio
La taksonomio de la genro de nanaj strigoj (*Glaucidium*), restas debatita inter taksonomiaj fakuloj. La Internacia Ornitologia Unio, konsideras la Montostrigeton (*G. gnoma*) aparta specio el la Nordkalifornia strigeto (*G. californicum*). Dume, la Usona Ornitologia Societo kunigis la Montostrigeton, la Gvatemalan (*G. cobanense)*, la Sudkalifornian strigeton (*G. hoskinsi*) kaj la Nordkalifornian strigeton, kiel la sama specio (samspecia) kaj klasigas ĉiujn el ili kiel *G. gnoma* kaj kategoriigas ilin en respektivaj subspecioj. Tiu komplekso de nordaj strigetoj havas teritorion el Nordameriko ĝis Centrameriko. Tamen, individuoj loĝas en tiuj regionoj montrante unikajn voĉomodelojn, indikantajn diferencajn speciojn kaj populacidistribuadon. Kvankam necesas plua esplorado, genetika sekvenco bazita sur citokromo b kaj nukleaj markiloj sugestas ke *G. gnoma* kaj *G. californicum* ne estas samspeciaj.

## Aspekto 
La plenkreska Montostrigeto longas proksimume 15–17 cm. Maskloj pezas de 48 ĝis 54 g; tamen, inversa seksa dimorfismo indikas, ke plenkreskaj inoj pezas pli multe, atingante 60 ĝis 73 g.

La koloro de la plumaro de plenkreskulo estas simila al tiu de plimulto de nanaj strigoj. La brusto kaj gorĝo estas blankaj, dum la vizaĝo estas pli malhelbruna. La koloro de la vizaĝdisko estas pala brunruĝa (ruĝecbruna), enhavanta kremkolorajn makulojn. Krome, iliaj brovoj estas maldikaj kaj blankaj. La kapo, kolo, flugiloj kaj vosto havas palan ruĝbrunan bazan koloron, kun kremkolora makula padrono. La ekstero de la vosto havas 5 ĝis 6 alternajn bendojn de blanka kaj ruĝbruna koloroj. Videblaj sur la malsupra flanko de la vosto estas 3 ĝis 4 alternaj strioj. La brusto kaj malsupra flanko estas blankaj kun vertikalaj, rompitaj ruĝbrunaj strioj. La koloro de la irisoj estas flava, simila al la koloro de la piedoj kaj beko.

La plumaro de idoj konsistas el blankeca denaska lanugo. Post kelkaj semajnoj, ilia dua tavolo de lanugo komencas aperi. La juna plumaro similas al tiu de la plenkreska nana strigo. Tamen, la krono (supro de la kapo) estas griza, kun minimumaj makuloj sur la frunto. Krome, la brovoj estas blankaj, pli dikaj kaj pli elstaraj ol tiuj de plenkreskulo.

## Habitato kaj distribuado 
La Montostrigeto loĝas en tropikaj kaj subtropikaj arbaroj de kverko, pino kaj ĉiamverdaj arboj; situantaj en monta tereno je altitudoj de 1 500 ĝis 3 500 m.La pli nordaj nanaj strigoj havas limigitan vintran migradon, descendante de montregionoj al pli proksimaj malaltebenaĵoj. Tamen, oni suspektas, ke la specio malpliiĝas en populacio pro habitatoperdo, pro senarbarigo kaj fragmentiĝo.

## Referencoj 
* *Field Guide to the Birds of North America*. National Geographic. .
* Josep del Hoyo, ed. *Handbook of the Birds of the World Vol 5*. .
* David Allen Sibley. *The Sibley Guide to Birds*. National Audubon Society. .

## Eksteraj ligiloj 
* 
* 
* 
* voĉo de Montostrigeto
* International Ornithologists' Union, taksonomia listo
* American Ornithological Society, taksonomia listo

Kategorio:Strigedoj
Kategorio:Birdoj de Norda Ameriko
Kategorio:Birdoj de Meksiko